BØNN: Ap-nestleder Hadia Tajik erklærer Høyre og Frp som hoved­fiender, og ber EØS-motstanderne i LO ta det med ro.

Trondheimskonferansen

– Jeg har en bekjennelse å komme med: Jeg er en av dem som ikke er imot EØS, sa Hadia Tajik, til latter fra årets Trondheimskonferanse.

Der samles LOs venstreside til en helg med politisk verksted, og Tajik hadde blitt varslet om at hun skulle «til ulvene».

For konferansen har lenge vært en av de viktigste drivkreftene bak EØS-motstanden internt i LO, og Tajik fikk merke temperaturen fra de over 600 fremmøtte. Konferansen har i alle år ment at Norge bør trekkes ut av EØS og inngå en normal handelsavtale med EU.

Trondheims- konferansen: • En av Norges største fagforeningskonferanser. I år deltok 626 tillitsvalgte fra 155 fagforeninger og 23 lokale LO-avdelinger fra hele landet. • Har blitt arrangert av venstreopposisjonen i LO siden 1987. • Hovedtalere lørdag var Ap-nestleder Hadia Tajik og LO-leder Gerd Kristiansen. • Viktige tema gjennom helga var fagbevegelsen som kamporganisasjon, EØS og brexit, vårens valgkamp, pensjon og privatisering.

Forstår frustrasjonen

Tajik sier hun har forståelse for at mange er opprørt over hvordan EØS-reglene griper inn i den norske arbeidshverdagen, men mener løsningen er å kjempe tilbake, innenfor rammene av systemet.

– Jeg tror ikke vi vil løse noen problemer med å melde oss ut, sier Tajik.

De siste årene har flere forbund i LO sluttet seg til listen over EØS-kritikerne. Tajik ber dem besinne seg fram mot høstens stortingsvalg. På spørsmål fra Klassekampen om den interne EØS-kampen kan være splittende, er svaret at hun håper de slutter rekkene.

– Jeg håper de deler oppfatningen om at det er Høyre og Frp som er hovedproblemet, og at vi står sammen om å bekjempe dem, sier Tajik, som fridde til salen ved å si at de ga henne «jording» og «kritikk når vi trenger det».

Valgkampen i gang

Arbeiderparti-nestlederen var klar på hvem som er hovedfienden i dette årets valgkamp frem mot stortingsvalget i september: Frp og Høyre.

Og at den viktigste oppgaven for fagbevegelsen nå er å tydeliggjøre forskjellene til politikken som føres fra dagens blåblå regjering.

Hun hadde med seg følgende løfter om Ap kommer i regjering: Partiet vil sørge for at arbeid til alle er jobb nummer én, de vil fjerne adgangen til midlertidig ansettelse, fjerne muligheten for 0-timerskontrakter og kjempe imot høyresidas privatiseringsiver.

Tajik lovte også å jobbe videre med allmenngjøring av tariffavtaler, som ledd i kampen mot sosial dumping.

– Vi vil gjøre allmenngjøringsloven sterkere, så vi får et anstendig lønnsgolv, sa Tajik, til anerkjennende nikk fra salen.

LO-lederen: Ta det med ro

Også LO-leder Gerd Kristiansen ga i år honnør til konferansen, men ba raddisene «sitte stille i båten», til skarpe reaksjoner fra salen. Til Klassekampen sier hun:

– Nå må vi ta det med ro. Det er mye som er galt med EØS, men det er mye som er bra òg. Vi må se på hva slags muligheter vi har til å bruke handlingsrommet på en bedre måte – og følge med på hva Storbritannia klarer å få til med sin «brexit».

Hun tror mange av problemene man ser i norsk arbeidsliv ikke skyldes EØS-avtalen, men forhold som kan fikses gjennom et nasjonalt politisk skifte.

– LOs hovedmålsetting nå er å få tippet både Høyre og Frp ut av regjeringskontorene, og få en regjering som jobber med oss, og ikke mot oss, sier Kristiansen.

Hun vil ha en Ap-ledet regjering, men er ennå vag i hvem som ellers er de allierte.

– Det er i første rekke de partiene som satt i regjering sist, men vi vet at meningsmålingene svinger, og at partier tipper over og under av sperregrensene, så jeg går ikke lenger enn det, sier Kristiansen.

– Uholdbart å sitte stille

Også i år vedtok Trondheimskonferansen en resolusjon om at de fremmøtte tillitsvalgte ønsker å si opp EØS-avtalen. John Peder Denstad, leder av LO i Trondheim, er glad både Tajik og Kristiansen ga honnør til konferansen som et sted å komme i kontakt med grasrota i LO.

Samtidig hadde han litens sans for de to ledernes beskjed om å sitte stille og heller samle seg om kampen mot Frp og Høyre.

– Vi kan ikke leve med Høyre og FrP i regjering, det sier seg selv, så vi skal ruste oss. Men vi kan ha to tanker i hodet samtidig, sier Denstad, som lover alt annet enn stillesitting framover:

– Gerd Kristiansen vil at vi skal avvente hva som skjer i England, men det er helt uholdbart. Vi vil tvert imot ta større plass som fagbevegelse, og da kan vi ikke stille i båten, sier Denstad. Han tror på mobilisering fra EØS-motstanderne fram mot LO-kongressen i mai.

fridag@klassekampen.no